CELEX: 32021D0944
Language: lv
Date: 2021-06-03 00:00:00
Title: Komisijas Īstenošanas lēmums (ES) 2021/944 (2021. gada 3. jūnijs), ar ko pagarina paziņojumu par atbalstu konkrētām Eiropas pilsoņu iniciatīvām vākšanas posmus saskaņā ar Eiropas Parlamenta un Padomes Regulu (ES) 2020/1042 (izziņots ar dokumenta numuru C(2021) 3879) (Autentisks ir tikai teksts angļu valodā)

14.6.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 210/45
               
            
         KOMISIJAS ĪSTENOŠANAS LĒMUMS (ES) 2021/944
         (2021. gada 3. jūnijs),
         ar ko pagarina paziņojumu par atbalstu konkrētām Eiropas pilsoņu iniciatīvām vākšanas posmus saskaņā ar Eiropas Parlamenta un Padomes Regulu (ES) 2020/1042
         
            
               (izziņots ar dokumenta numuru C(2021) 3879)
            
         
         (Autentisks ir tikai teksts angļu valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2020/1042 (2020. gada 15. jūlijs), ar ko paredz pagaidu pasākumus attiecībā uz Regulā (ES) 2019/788 par Eiropas pilsoņu iniciatīvu paredzēto vākšanas, verificēšanas un izskatīšanas posmu termiņiem, ņemot vērā Covid-19 uzliesmojumu (1), un jo īpaši tās 2. panta 2. punktu,
         apspriedusies ar Eiropas pilsoņu iniciatīvas komiteju, kas izveidota ar Eiropas Parlamenta un Padomes Regulas (ES) 2019/788 (2) 22. pantu,
         tā kā:
         
                     (1)
                  
                  
                     Regulā (ES) 2020/1042 ir paredzēti pagaidu pasākumi, kuri attiecas uz Eiropas pilsoņu iniciatīvu un kuru mērķis ir risināt problēmas, ar ko pēc Pasaules Veselības organizācijas 2020. gada marta paziņojuma par to, ka Covid-19 uzliesmojums ir kļuvis par pasaules mēroga pandēmiju, saskārās pilsoņu iniciatīvu organizatori, valstu pārvaldes iestādes un Savienības iestādes. Nākamajos mēnešos pēc minētā paziņojuma dalībvalstis pieņēma ierobežojošus pasākumus ar mērķi apkarot sabiedrības veselības krīzi. To rezultātā sabiedriskā dzīve gandrīz visās dalībvalstīs apstājās. Tāpēc ar Regulu (ES) 2020/1042 tika pagarināti daži Regulā (ES) 2019/788 noteiktie termiņi.
                  
               
                     (2)
                  
                  
                     Ar Regulu (ES) 2020/1042 Komisijai ir piešķirtas pilnvaras noteiktos apstākļos vēl pagarināt vākšanas posmus par trim mēnešiem. Nosacījumi jebkādai turpmākai pagarināšanai ir līdzīgi tiem, kuru rezultātā tika noteikts sākotnējais pagarinājums pēc Covid-19 uzliesmojuma 2020. gada martā, proti, ka vismaz ceturtā daļa dalībvalstu vai vairākas dalībvalstis, kas pārstāv vairāk nekā 35 % Savienības iedzīvotāju, piemēro pasākumus, ar kuriem reaģē uz Covid-19 pandēmiju un kuri būtiski kavē organizatoru spēju vākt paziņojumus par atbalstu papīra formātā un informēt sabiedrību par viņu pašlaik notiekošajām iniciatīvām.
                  
               
                     (3)
                  
                  
                     Kopš Regulas (ES) 2020/1042 pieņemšanas 2020. gada jūlijā Komisija ir cieši uzraudzījusi situāciju dalībvalstīs.
                  
               
                     (4)
                  
                  
                     Komisija 2020. gada 17. decembrī (3) un 2021. gada 19. februārī (4), izvērtējot, ka ir izpildīti nosacījumi pagarinājuma piešķiršanai saskaņā ar Regulu (ES) 2020/1042, piešķīra vēl trīs mēnešu pagarinājumu iniciatīvām, kuras bija paziņojuma par atbalstu vākšanas procesā. Proporcionāls pagarinājums tika piešķirts iniciatīvām, kurām vākšanas posms sākās pagarinājuma periodos.
                  
               
                     (5)
                  
                  
                     Kopš 2021. gada 1. februāra Covid-19 izraisītā pandēmijas situācija vairākās dalībvalstīs nav būtiski mainījusies. Līdz 2021. gada aprīļa beigām ievērojams skaits dalībvalstu joprojām bija ieviesušas pasākumus, kas ierobežo pilsoņu brīvu pārvietošanos valsts teritorijā, lai apturētu vai palēninātu Covid-19 izplatīšanos. Septiņas dalībvalstis 19. aprīlī ziņoja, ka tās piemēro valsts mēroga pārvietošanās ierobežošanas pasākumus, kas aizliedz vai būtiski ierobežo pilsoņu brīvību brīvi pārvietoties valsts teritorijā, savukārt 12 dalībvalstis ziņoja par vietēju pārvietošanās ierobežojumu piemērošanu. Minētie pārvietošanās ierobežojumi tika apvienoti ar papildu pasākumiem ar līdzīgu ierobežojošu ietekmi uz sabiedrisko dzīvi valsts teritorijā vai vismaz nozīmīgās tās daļās, tostarp ierobežojumiem attiecībā uz publisku vietu pieejamību, veikalu, restorānu un bāru slēgšanu vai ierobežotu atvēršanu, stingriem kapacitātes ierobežojumiem attiecībā uz publiskām un privātām sapulcēm un sanāksmēm un komandantstundu noteikšanu. Minēto papildu pasākumu ieviešana būtiski ietekmē organizatoru spēju vākt paziņojumus par atbalstu papīra formātā un informēt sabiedrību par viņu pašlaik notiekošajām iniciatīvām. Pamatojoties uz pašlaik pieejamo informāciju, minētie pasākumi vai ietekmes ziņā līdzīgi pasākumi, visticamāk, paliks spēkā vismaz trīs mēnešus.
                  
               
                     (6)
                  
                  
                     Attiecīgās dalībvalstis pārstāv vismaz vienu ceturto daļu dalībvalstu un vairāk nekā 35 % Savienības iedzīvotāju.
                  
               
                     (7)
                  
                  
                     Minēto iemeslu dēļ var secināt, ka attiecībā uz piecām iniciatīvām, kurām vākšanas posms turpinājās 2021. gada 1. maijā, ir izpildīti nosacījumi vākšanas posma pagarinājuma piešķiršanai. Tāpēc minētie vākšanas posmi būtu jāpagarina par trim mēnešiem.
                  
               
                     (8)
                  
                  
                     Komisija 2021. gada 19. februārī piešķīra pagarinājumu četrpadsmit iniciatīvām. Deviņas iniciatīvas nav iespējams turpmāk pagarināt, jo tām jau bijis piešķirts maksimālais 12 mēnešu pagarinājums.
                  
               
                     (9)
                  
                  
                     Iniciatīvām, attiecībā uz kurām vākšanas posms sākās laikā no 2021. gada 1. maija līdz šā lēmuma pieņemšanas datumam, vākšanas posms būtu jāpagarina līdz 2022. gada 1. augustam,
                  
               IR PIEŅĒMUSI ŠO LĒMUMU.
         
            1. pants
            
               1.   Ja paziņojumu par atbalstu Eiropas pilsoņu iniciatīvai (“iniciatīva”) vākšana turpinājās 2021. gada 1. maijā, maksimālo vākšanas posmu attiecībā uz minēto iniciatīvu pagarina par trim mēnešiem.
            
            
               2.   Ja paziņojumu par atbalstu kādai iniciatīvai vākšana sākās laikā no 2021. gada 1. maija līdz šā lēmuma pieņemšanas datumam, vākšanas posmu attiecībā uz minēto iniciatīvu pagarina līdz 2022. gada 1. augustam.
            
         
         
            2. pants
            Vākšanas posmu jaunie beigu datumi attiecībā uz norādītajām iniciatīvām ir šādi:
            
                        —
                     
                     
                        iniciatīva “VĒLĒTĀJI BEZ ROBEŽĀM. Pilnas politiskās tiesības ES pilsoņiem”: 2022. gada 11. jūnijs,
                     
                  
                        —
                     
                     
                        iniciatīva “Beznosacījumu pamatienākumu ieviešana visā ES”: 2022. gada 25. jūnijs,
                     
                  
                        —
                     
                     
                        iniciatīva “Libertà di condividere”: 2022. gada 1. augusts,
                     
                  
                        —
                     
                     
                        iniciatīva “Tiesības uz atveseļošanos”: 2022. gada 1. augusts,
                     
                  
                        —
                     
                     
                        iniciatīva “Pilsoniskās sabiedrības iniciatīva par biometriskās masveida novērošanas prakses aizliegumu”: 2022. gada 1. augusts,
                     
                  
                        —
                     
                     
                        iniciatīva “Zaļie jumta dārzi” (Green Garden Roof Tops): 2022. gada 1. augusts.
                     
                  
         
            3. pants
            Šis lēmums ir adresēts:
            
                        —
                     
                     
                        iniciatīvas “VĒLĒTĀJI BEZ ROBEŽĀM. Pilnas politiskās tiesības ES pilsoņiem” organizatoru grupai,
                     
                  
                        —
                     
                     
                        iniciatīvas “Beznosacījumu pamatienākumu ieviešana visā ES” organizatoru grupai,
                     
                  
                        —
                     
                     
                        iniciatīvas “Libertà di condividere” organizatoru grupai,
                     
                  
                        —
                     
                     
                        iniciatīvas “Tiesības uz atveseļošanos” organizatoru grupai,
                     
                  
                        —
                     
                     
                        iniciatīvas “Pilsoniskās sabiedrības iniciatīva par biometriskās masveida novērošanas prakses aizliegumu” organizatoru grupai,
                     
                  
                        —
                     
                     
                        iniciatīvas “Zaļie jumta dārzi” (Green Garden Roof Tops) organizatoru grupai.
                     
                  
         
            Briselē, 2021. gada 3. jūnijā
            
               
                  Komisijas vārdā –
               
               
                  priekšsēdētājas vietniece
               
               Věra JOUROVÁ
            
         
         
            (1)  OV L 231, 17.7.2020., 7. lpp.
         
         
            (2)  Eiropas Parlamenta un Padomes Regula (ES) 2019/788 (2019. gada 17. aprīlis) par Eiropas pilsoņu iniciatīvu (OV L 130, 17.5.2019., 55. lpp.).
         
            (3)  Komisijas Īstenošanas lēmums (ES) 2020/2200 (2020. gada 17. decembris), ar ko pagarina paziņojumu par atbalstu konkrētām Eiropas pilsoņu iniciatīvām vākšanas posmus saskaņā ar Eiropas Parlamenta un Padomes Regulu (ES) 2020/1042 (OV L 434, 23.12.2020, 56. lpp.).
         
            (4)  Komisijas Īstenošanas lēmums (ES) 2021/360 (2021. gada 19. februāris), ar ko pagarina paziņojumu par atbalstu konkrētām Eiropas pilsoņu iniciatīvām vākšanas posmus saskaņā ar Eiropas Parlamenta un Padomes Regulu (ES) 2020/1042 (OV L 69, 26.2.2021, 9. lpp.).